b'\n_START_ARTICLE_\nGalios projekcija\n_START_PARAGRAPH_\nGalios projekcijos s\xc4\x85voka yra naudojame karybos ir politiniuose moksluose. Ji apibr\xc4\x97\xc5\xbeia valstyb\xc4\x97s geb\xc4\x97jim\xc4\x85 tiesiogine ar netiesiogine karine j\xc4\x97ga paveikti u\xc5\xbesienio subjektus. Toks valstyb\xc4\x97s geb\xc4\x97jimas yra vienas i\xc5\xa1 kertini\xc5\xb3 reikalavim\xc5\xb3 siekiant didesn\xc4\x97s galios tarptautin\xc4\x97je plotm\xc4\x97je. Bet kuri\xc4\x85 valstyb\xc4\x99, sugeban\xc4\x8di\xc4\x85 savo vidin\xc4\x99 gali\xc4\x85 \xe2\x80\x9eeksportuoti\xe2\x80\x9c \xc4\xaf u\xc5\xbesien\xc4\xaf ir taip paveikti kitas valstybes, galima laikyti turin\xc4\x8di\xc4\x85 tam tikr\xc4\x85 lyg\xc4\xaf galios projekcijos paj\xc4\x97gum\xc5\xb3. \xc5\xa0is terminas da\xc5\xbenai yra naudojamas ir kariuomen\xc4\x97s \xc5\xbeodyne. Tos valstyb\xc4\x97s, kurios savo gali\xc4\x85 koncentruoja ties kiet\xc4\x85ja galia\xc2\xa0\xe2\x80\x93 kariuomene, da\xc5\xbeniausiai gali paveikti tik netolimas ar kaimynines valstybes. Siekiant projektuoti gali\xc4\x85 \xc4\xaf tolimesnius regionus, kietoji galia n\xc4\x97ra efektyvus instrumentas. Apskritai \xc5\xa1iuo metu tik kelios valstyb\xc4\x97s gali \xc4\xafveikti logistinius i\xc5\xa1\xc5\xa1\xc5\xabkius, i\xc5\xa1kylan\xc4\x8dius siekiant dislokuoti savo karines paj\xc4\x97gas bet kuriame pasaulio kra\xc5\xa1te._NEWLINE_Nors tradiciniai galios projekcijos mechanizmai siejami su kiet\xc4\x85ja galia (tankai, kariai, karin\xc4\x97s oro ir j\xc5\xabr\xc5\xb3 paj\xc4\x97gos ir t. t.), pama\xc5\xbeu i\xc5\xa1sivyst\xc4\x97 ir \xc5\xa1velniosios galios teorija. Ji akcentuoja, kad galios projektavimas neb\xc5\xabtinai turi remtis tiesiogin\xc4\x97s karin\xc4\x97s galios naudojimu. Geb\xc4\x97jimas projektuoti \xc5\xa1velni\xc4\x85j\xc4\x85 gali\xc4\x85 \xc4\xaf tam tikr\xc4\x85 region\xc4\x85 gali b\xc5\xabti b\xc5\xabdas, svertas padedantis paveikti kitos valstyb\xc4\x97s ar valstybi\xc5\xb3 grup\xc4\x97s elges\xc4\xaf, sprendimus ir taip atgrasyti jas nuo gali\xc4\x85 projektuojan\xc4\x8diai valstybei nepalankaus rezultato.\n_START_SECTION_\nIstorija\n_START_PARAGRAPH_\nGalios projekcijos galimyb\xc4\x97 tapo aktuali tik \xc4\xafvykus pramon\xc4\x97s revoliucijai, atsiradus modernioms technologijoms, finansams ir biurokratijai. J\xc5\xb3 d\xc4\x97ka valstyb\xc4\x97s akumuliavo ir kaup\xc4\x97 didesnius resursus, tuo pa\xc4\x8diu \xc4\xafgydamos ir galimyb\xc4\x99 jais \xc4\xafvairiau disponuoti, siekti \xc4\xaftakos u\xc5\xbe valstyb\xc4\x97s rib\xc5\xb3._NEWLINE_Pirmoji tokia galia \xc5\xbemonijos istorijoje buvo XIX a. Brit\xc5\xb3 imperija. B\xc5\xabdama j\xc5\xabrine valstybe, savo gali\xc4\x85 ir \xc4\xaftak\xc4\x85 ji projektavo karinio Karali\xc5\xa1kojo laivyno d\xc4\x97ka. Mil\xc5\xbeini\xc5\xa1kas tinklas karinio laivyno bazi\xc5\xb3 po vis\xc4\x85 pasaul\xc4\xaf, resurs\xc5\xb3 tiekimas i\xc5\xa1 atokiausi\xc5\xb3 pasaulio ta\xc5\xa1k\xc5\xb3 bei nuolatinis laivyno modernizavimas \xc5\xa1ios imperijos gali\xc4\x85 tik k\xc4\x97l\xc4\x97._NEWLINE_Vykstant Pirmajam Opiumo karui (1839\xe2\x80\x931842\xc2\xa0m.), b\xc5\xabtent savo sukauptos galios bei geb\xc4\x97jimo j\xc4\x85 projektuoti tolyn nuo savo valstyb\xc4\x97s branduolio d\xc4\x97ka, brit\xc5\xb3 paj\xc4\x97gos sugeb\xc4\x97jo apginti u\xc5\xbe 6000 myli\xc5\xb3 nuo Britanijos esant\xc4\xaf vien\xc4\x85 laivyno uost\xc4\x85. \xc5\xa0is precendentas suk\xc5\xabr\xc4\x97 nauj\xc4\x85 s\xc4\x85vok\xc4\x85\xc2\xa0\xe2\x80\x93 kanonieri\xc5\xb3 diplomatija. \xc5\xa0ioji tapo \xc4\xafprasta Vakar\xc5\xb3 pasaulio \xc5\xa1ali\xc5\xb3 galios projektavimo priemone ir da\xc5\xbenai buvo naudojama siekiant apginti politinius ar ekonominius interesus._NEWLINE_Vienas pirm\xc5\xb3j\xc5\xb3 atvej\xc5\xb3 istorijoje, kuomet galios projekcija buvo suplanuota, \xc4\xafvyko Krymo karo metu (1853\xe2\x80\x931856\xc2\xa0m.), kuomet jungtin\xc4\x97s pranc\xc5\xabz\xc5\xb3\xe2\x80\x93angl\xc5\xb3 paj\xc4\x97gos siek\xc4\x97 atgrasyti Rusijos imperij\xc4\x85 ir taip pad\xc4\x97ti Otoman\xc5\xb3 imperijai, tuo pa\xc4\x8diu apginant ir savo interesus. B\xc5\xabtent \xc5\xa1io karo metu pirm\xc4\x85 kart\xc4\x85 naudotos ir technologin\xc4\x97s inovacijos, tokios kaip garo varikli\xc5\xb3 varomi kariniai laivai ir telegrafas._NEWLINE_Kitas akivaizdus galios projekcijos pavyzdys yra brit\xc5\xb3 karin\xc4\x97 intervencija \xc4\xaf Abisinij\xc4\x85 1868\xc2\xa0m., kuomet \xc5\xa1ioje valstyb\xc4\x97je buvo suimti ir \xc4\xafkalinti brit\xc5\xb3 misionieriai bei vyriausyb\xc4\x97s atstovai. Intervencijos metu vykdyta mil\xc5\xbeini\xc5\xa1ka logistin\xc4\x97 kampanija, prasid\xc4\x97jusi nuo \xc5\xbevalgybos, o v\xc4\x97liau vykdant 30 000 kari\xc5\xb3 \xc4\xafvedim\xc4\x85 i\xc5\xa1 brit\xc5\xb3 valdomos Indijos \xc4\xaf sunkiai prieinam\xc4\x85 Abisinij\xc4\x85. Brit\xc5\xb3 in\xc5\xbeinieri\xc5\xb3, naujausi\xc5\xb3 technologij\xc5\xb3 d\xc4\x97ka operacija pavyko ir Abisinijos diktatorius buvo nuverstas._NEWLINE_Rusijos\xe2\x80\x93Japonijos kare 1904\xe2\x80\x931905\xc2\xa0m. Rusijos imperijos karinio j\xc5\xabr\xc5\xb3 laivyno sunaikinim\xc4\x85 galima laikyti pavyzd\xc5\xbeiu, kuomet valstyb\xc4\x97 n\xc4\x97ra paj\xc4\x97gi projektuoti galios. \xc5\xa0iuo atveju, Rusijos imperija to negal\xc4\x97jo padaryti Ryt\xc5\xb3 kryptimi. Po \xc5\xa1io pralaim\xc4\x97jimo smuko ir Rusijos diplomatin\xc4\x97 galia tame regione. Tuo pa\xc4\x8diu, smuko vakarin\xc4\x97se gubernijose dislokuot\xc5\xb3 Rusijos kariuomen\xc4\x97s dalini\xc5\xb3 patikimumas bei organizuotumas, o mobilizacija vykdyta padrikai. I\xc5\xa1 to sek\xc4\x97 Vokietijos kariuomen\xc4\x97s \xc5\xa1tabo vado grafo Alfredo von \xc5\xa0lyfeno i\xc5\xa1vada, kad Rusija n\xc4\x97ra paj\xc4\x97gi projektuoti galios ir gilyn \xc4\xaf Europ\xc4\x85. Visa \xc5\xa1i situacija pablogino Rusijos imperijos santykius su Europos valstyb\xc4\x97mis._NEWLINE_I\xc5\xa1 ne toki\xc5\xb3 tolim\xc5\xb3 pavyzd\xc5\xbei\xc5\xb3 galios projekcija galima laikyti Falkland\xc5\xb3 sal\xc5\xb3 kar\xc4\x85, JAV invazij\xc4\x85 \xc4\xaf Irak\xc4\x85 ar NATO vadovaujam\xc4\x85 Jugoslavijos bombordavim\xc4\x85. JAV, Jungtin\xc4\x97s Karalyst\xc4\x97s ir Pranc\xc5\xabzijos geb\xc4\x97jimas karin\xc4\xaf laivyn\xc4\x85 dislokuoti \xc4\xaf bet kur\xc4\xaf pasaulio ta\xc5\xa1k\xc4\x85 ilgesniam laikui yra akivaizdus galios projektavimo geb\xc4\x97jimo pavyzdys.\n_START_SECTION_\nGalios r\xc5\xab\xc5\xa1ys\n_START_PARAGRAPH_\nMokslininkai i\xc5\xa1skyr\xc4\x97 karin\xc4\x97s galios projekcij\xc4\x85 \xc4\xaf 9 skirtingas kategorijas pagal politinius tikslus ir panaudotos j\xc4\x97gos lyg\xc4\xaf. 4 i\xc5\xa1 j\xc5\xb3 priskiriamos \xc5\xa1velniajai karinei galiai (j\xc5\xabros keli\xc5\xb3 apsaugojimas, evakuacija, humanitarin\xc4\x97 parama, taikos palaikymo misijos). Likusios priskiriamos kietajai karinei galiai (v\xc4\x97liavos i\xc5\xa1k\xc4\x97limas, atgrasymas, nubaudimas, karin\xc4\x97 intervencija, okupacija).\n_START_SECTION_\nPasaulin\xc4\x97s galios projektuotojos:\n_START_PARAGRAPH_\nJAV_NEWLINE_ Jungtin\xc4\x97 Karalyst\xc4\x97_NEWLINE_ Pranc\xc5\xabzija\n_START_SECTION_\nRegionin\xc4\x97s galios projektuotojos:\n_START_PARAGRAPH_\nAustralija_NEWLINE_ Brazilija_NEWLINE_ Indija_NEWLINE_ Indonezija_NEWLINE_ Ispanija_NEWLINE_ Italija_NEWLINE_ Izraelis_NEWLINE_ Japonija_NEWLINE_ Kanada_NEWLINE_ Kinijos Liaudies Respublika_NEWLINE_ Nyderlandai_NEWLINE_ Piet\xc5\xb3 Kor\xc4\x97ja_NEWLINE_ Rusija'